དེ་ལྟ་བུའི་གཡུང་དྲུང་གི་སྐུ་དེ་སྐྱེ་མེད་ཀྱི་རང་བཞིན་དུ་ཇི་ལྟར་གནས་པ་ཡིན་ནམ་ཞེ་ན།སྐྱེ་མེད་དུ་གནས་པའི་ཚུལ་འཆད་ན་འདི་ལྟར་ཡིན་ཏེ།རང་འབྱུང་གི་རིག་པ་ཟང་ཐལ་འདི་ནི་འཛིན་པའི་མཐའ་ལས་འདས་པས་བདག་གཞན་གཉིས་སུ་འཛིན་ནས་འཁོར་བ་དང་ཉོན་མོངས་སྐྱེ་བ་མེད་པ་དང་།འདི་ནི་གང་སྣང་གང་ཤར་གསལ་ལ་རྟོག་པ་མེད་པའི་ཚུལ་དུ་མཁྱེན་པ་ཙམ་ལས་སྣང་བ་ལ་ཆགས་ནས་ལས་དང་སྡུག་བསྔལ་སྐྱེ་བ་མེད་པ་དང་།འདི་ནི་འདས་པའི་རྗེས་མི་གཅོད་པ་དང་མ་འོངས་པའི་སྔོན་མི་བསུ་བ་ད་ལྟ་བ་ལ་རྩིས་གདབ་སོགས་གང་ཡང་མི་བྱེད་པའི་རིག་པ་ཡིན་པས་རིག་པ་འདི་ཡིས་སྣང་བའི་རྗེས་གཅོད་ནས་འཁྲུལ་པ་རྟོག་འཛིན་གྱི་རིགས་རྣམས་སྐྱེ་བའི་སྐབས་མི་སྲིད་པས་སྐྱེ་བ་མེད་པ་དང་།འདི་ནི་འཛིན་ཆགས་ཞེན་གསུམ་གྱི་རྒྱ་ལས་ཡེ་ནས་གྲོལ་བའི་རང་འབྱུང་ཀ་དག་གི་ངོ་བོར་གནས་པ་ཙམ་ལས་རིག་པ་འདིས་གང་ཞིག་ཡུལ་དུ་བྱེད་ནས་གཟུང་འཛིན་གྱི་སྒྲིབ་པ་སོགས་གང་ཡང་སྐྱེ་བ་མེད་པ་དང་།འདི་ནི་འཁྲུལ་སྒྲིབ་གོལ་གསུམ་དང་ལོག་དམན་འཆལ་གསུམ་སད་སྟོར་འབྱམས་གསུམ་གྱི་སྐྱོན་སོགས་ཀྱིས་ཡེ་ནས་གོས་མ་མྱོང་པའི་དག་པ་ཆེན་པོའི་ངོ་བོར་གནས་པའི་གསང་ཆེན་གྲུབ་པའི་མཐའ་ཡིན་ལ།རིག་པ་འདི་འཆལ་ནས་གྲུབ་པའི་མཐའ་སོགས་གང་ཡང་སྐྱེ་བ་མེད་པ་ཡིན་ཏེ།གཞི་ཡེངས་རྒྱས་པའི་རྒྱུད་སྐྱེ་མེད་ཐིག་ལེ་བསྟན་པའི་ལེའུ་བདུན་པ་ལས།ཇི་ཕྱིར་འདི་ལ་སྐྱེ་བ་མེད་བརྒལ་ན།འདས་པས་འཁོར་བ་ཉོན་མོངས་སྐྱེ་བ་མེད།མཁྱེན་པས་ལས་དང་སྡུག་བསྔལ་སྐྱེ་བ་མེད།ངེས་པས་འཁྲུལ་པ་རྟོག་འཛིན་སྐྱེ་བ་མེད།དག་པས་གཟུང་འཛིན་སྒྲིབ་པ་སྐྱེ་བ་མེད།ཡིན་པས་འཆལ་བའི་གྲུབ་མཐའ་སྐྱེ་བ་མེད།ཅེས་གསུངས་པ་ལྟར་རོ།